Svetová pandémia

Čítala som už mnoho konšpiračných teórií o aktuálne veľmi rozšírenom víruse. Či už bol umelo vytvorený na preriedenie ľudstva, alebo bol vytvorený náhodne, neviem potvrdiť. Mnohí si takisto myslia, že ide o tichú 3. svetovú vojnu, pri ktorej sa nikto veľmi nenamáha a počet úmrtí sa stále zvyšuje. Existuje mnoho špekulácií...

 Vďaka tejto situácii sa celý svet akoby pozastavil. Nemyslím tým len povinnú domácu karanténu, ale takisto sa obmedzilo používanie dopravných prostriedkov, čím sa prečisťuje planéta od škodlivých látok. Ľudia trávia viac času so svojou rodinou, majú viac času pre seba, nikam nemajú naponáhlo. Voľný čas počas karantény môžu využiť na veci, ktoré doteraz nestíhali. Ale iróniou tohto všetkého je, že počas povinnej domácej karantény počet nakazených stále stúpa. Podľa môjho názoru to má na svedomí nezodpovednosť a nečestnosť ľudí. Napriek vysokým číslam nakazených ľudia stále neberú vážnosť situácie na vedomie. Ani vysoké pokuty za popretie príznakov alebo pobytu v zahraničí nie sú pre niektorých ľudí prekážkou. Ľudia sú nepoučiteľní. Slovensko malo výhodu, že o vypuknutí vírusu vedelo skôr, ako sa tu objavili prví nakazení. Už vtedy, keď bolo času nazvyš, sa to malo riešiť. Hranice sa vo všetkých krajinách mali uzavrieť oveľa skôr! U nás sa mohlo šíreniu tiež predísť, pretože Slovensko malo dostatok času pripraviť sa na situáciu. Slovákom, ktorí prichádzali zo zahraničia, by sa robili na hraniciach preventívne merania telesnej teploty, dezinfekcia rúk, áut. Ľudí s podozrením na nákazu mali ihneď posielať do karantény. Mohlo sa zabrániť šíreniu už pred vyše mesiacom. Ak by som mala písať o tom, ako ma ľudská hlúposť hnevá a až zaráža, nedopísala by som sa.

 Čo sa týka zdravotníkov, tak by im v každej situácii  mali ľudia prejavovať úctu a rešpekt, pretože napriek tomu, že veľká časť ľudstva je momentálne nezamestnaná, lekári tu sú pre ľudí v každej situácii. Mnoho Slovákov nepekne hovorí o úrovni slovenského zdravotníctva, ale nevidia, že pre nás robia to, čo je v ich silách. Všetci zdravotníci prichádzajú do styku s nakazenými ľuďmi každý deň, a to znamená, že sú vystavení väčšiemu riziku, že sa nakazia. Aktuálne majú na celom svete najväčšie poslanie, preto je dôležité, aby im ľudia prejavili vďaku a ich náročnú prácu patrične ocenili!

 Celú túto situáciu vnímam ako ,,lekciu pre ľudstvo.“ Možno to je niečo, čo sme si ako ľudstvo zaslúžili. Prestali sme si vážiť zdravie, a preto nás trápi tento vírus, aby sme si uvedomili, že na ňom záleží najviac. Nevedeli sme fungovať v rodinách, a preto nás táto choroba zavrela do našich domovov, aby sme sa naučili opäť fungovať ako rodina. Prestávali sme si vážiť starých a chorých ľudí, a preto nás táto choroba ohrozuje, aby nám pripomenula, akí sú títo ľudia zraniteľní. Prestávali sme si vážiť prácu zdravotníkov, a preto nám tento zákerný vírus pripomína, že práca lekárov je nenahraditeľná. Mysleli sme si, že môžeme byť hocikde a s hocikým, ale táto choroba, nám dokazuje, že nič nie je samozrejmé. Mysleli sme si, že máme vo svete najväčšiu moc, a preto tu máme túto chorobu, aby nás niečo, voľným okom neviditeľné, dokázalo skrotiť.

 Táto choroba nám veľa berie, ale zároveň nám dáva možnosť pochopiť, čo je v živote najdôležitejšie.

Karolína Kučerová, 9.A